Αμελητέο υπάλληλο χαρακτήρισε τον Γερούν Ντάισελμπλουμ ο Γιάνης Βαρουφάκης. Μιλώντας στον ΣΚΑΙ ο πρώην υπουργός Οικονομικών υποστήριξε ότι ακόμη και στις πλατείες των Αγανακτισμένων ο ίδιος ήταν υπέρ της ...εθνικής ενότητας και αποκάλυψε ότι το 2011 μιλούσε και με τον Σαμαρά και με το ΠΑΣΟΚ.

«Mόνο για τον εαυτό μου μπορώ να απολογηθώ. Ο λόγος μου ήταν πάντα ενωτικός, στόχος πρέπει να είναι πάντα η ενότητα, μπορούμε να διαφωνήσουμε» είπε ο κ Βαρουφάκης.

Ο ίδιος αναφέρθηκε στο πρόγραμμα της Θεσσαλονίκης, υποστηρίζοντας ότι διαφωνούσε κάθετα με αυτό, κάτι που γνώριζε ο Αλέξης Τσίπρας. «Αν θέλεις να βοηθήσω θα πρέπει να δω το οικονομικό πρόγραμμα πριν το καταθέσεις. Αυτή ήταν η συμφωνία μου με τον Αλέξη Τσίπρα που ποτέ δεν τήρησε» είπε ο Βαρουφάκης γα τον πρωθυπουργό.

«Ημουν έξαλλος όταν διάβασα το πρόγραμμα Θεσσαλονίκης, έβγαζα ατμούς από τα αυτιά μου, δεν ήταν κόσμια αυτά που έλεγα. Ηταν ανοησία», είπε χαρακτηριστικά.

Αποκάλυψε μάλιστα ότι «ο Τσίπρας με κάλεσε μια εβδομάδα πριν από τις εκλογές και μου είπε ότι το πρόγραμμα Θεσσαλονίκης δεν θα το εφαρμόσουμε και μου πρότεινε να γίνω υπουργός Οικονομικών».

Ο ίδιος απάντησε ότι έθεσε ως όρο να μην γίνει εξωκοινοβουλευτικός υπουργός, αλλά να έχει εκλεγεί, όπως και έγινε.

Αναφερόμενος στο χρέος, είπε ότι από τα 320 δισ. ευρώ, τα 100 δεν μπορούν να αποπληρωθούν ποτέ.

Περιέγραψε διάλογο με τον Σόιμπλε, όπου ο γερμανός ΥΠΟΙΚ συμφώνησε μαζί του ότι το Μνημόνιο δεν βγαίνει και για το λόγο αυτό ο Σόιμπλε ήταν υπέρ του Grexit και τον Βαρουφάκη να του απαντά ότι έτσι θα απελευθερωθούν δαιμονικές δυνάμεις που θα βλάψουν την Ευρώπη.

«Παρακαλώ τον κ. Τσίπρα και τον κ. Μητσοτάκη να φτιάξουν ένα ειδικό δικαστήριο να τα πούμε όλα. Έχει υποβαθμιστεί ο διάλογος», απάντησε σε σχετική ερώτηση.

Προέβλεψε μάλιστα ότι «τον Τσίπρα θα τον ρίξει το 3ο Μνημόνιο».

«Είμαι περήφανος» που δεν πληρώσαμε το ΔΝΤ τον Ιούνιο, σημείωσε και δήλωσε πως έπρεπε να είχε συμβεί νωρίτερα.

Ερωτηθείς για την β' αξιολόγηση, επεσήμανε ότι «δεν υπαρχει συμφωνία και διαπραγμάτευση, υπάρχει συνθηκολόγηση. Έκλαιγα όταν διάβαζα το Μνημόνιο στα αγγλικά στη Βουλή το 2015».

Για την ΕΡΤ είπε ότι είναι «συνολική επαναφορά του προηγούμενου συστήματος, δεν είναι αυτό που παλέψαμε να ξανανοίξει».

Οι πιο πρόσφατες Ειδήσεις



Διαβάστε πρώτοι τις Ειδήσεις για ό,τι συμβαίνει τώρα στην Ελλάδα και τον Κόσμο στο thetoc.gr